ธปท.ห่วงเงินนอกทะลักจับตาใกล้ชิด
ธปท.ยอมรับสหรัฐอัดฉีดเงินเพิ่ม 6 แสนล้านเหรียญสหรัฐ มีผลให้เงินทุนไหลเข้าทะลักเพิ่มกดดันเงินบาทแข็งค่าต่อเนื่อง จำเป็นต้องติดตามดูสถานการณ์ใกล้ชิด
4 พ.ย. 2553

ธปท.ยอมรับสหรัฐอัดฉีดเงินเพิ่ม 6 แสนล้านเหรียญสหรัฐ มีผลให้เงินทุนไหลเข้าทะลักเพิ่มกดดันเงินบาทแข็งค่าต่อเนื่อง จำเป็นต้องติดตามดูสถานการณ์ใกล้ชิด
น.ส.วชิรา อารมณ์ดี ผู้อำนวยการ ฝ่ายกำกับแลกเปลี่ยนเงินและสินเชื่อ ธนาคารแห่งประเทศไทย(ธปท.) เปิดเผยว่า ขณะนี้ธปท.จำเป็นต้องติดตามภาวะเงินทุนไหลเข้าอย่างใกล้ชิดมากขึ้น เพราะปริมาณเงินไหลเข้ามีผลกระทบต่อเงินบาทให้ปรับแข็งค่าเร็วขึ้นได้ ดังนั้น ธปท.ต้องติดดูผลของมาตรการผ่อนคลายเชิงปริมาณ (QE) รอบที่ 2 ที่ธนาคารกลางสหรัฐ (เฟด) ประกาศใช้ ซึ่งจะมีการอัดฉัดเงินเข้าระบบเพิ่มเพื่อกระตุ้นเศรษฐกิจในวงเงิน 6 แสนล้านเหรียญสหรัฐด้วย ว่าจะส่งผลต่อเงินทุนไหลเข้าไทยเพิ่มมากน้อยแค่ไหน 
อย่างไรก็ตาม ในเบื้องต้นการอัดฉีดเงินเข้าสู่ระบบของเฟดดังกล่าว ไม่น่าจะทำให้ตลาดหรือนักลงทุนตื่นตระหนกมากนัก เนื่องจากวงเงิน 6 แสนล้านเหรียญสหรัฐที่ประกาศออกมา ก็ไม่ได้มากเกินกว่าที่ตลาดคาดการณ์ไว้ก่อนหน้าที่ประมาณ 5-7 แสนล้านเหรียญสหรัฐ 
“กรณีดังกล่าวจะมีผลกระทบต่อค่าเงินบาทแข็งหรือไม่ ก็ต้องห่วงบ้าง ซึ่งตอนนี้เราก็ติดตามดูอย่างระมัดระวัง และคอยดูอยู่ว่าจะมีผลกระทบต่อเงินบาทแข็งค่ามากน้อยแค่ไหน แต่จะออกมาตรการอะไรเพิ่มเติมหรือไม่ มองว่าเป็นเรื่องที่ต้องใช้เวลา และดูถึงผลระยะยาวด้วย”น.ส.วชิรา กล่าว
น.ส.วชิรา เปิดเผยว่า  ด้านมาตรการดูแล เพื่อปรับสมดุลให้เงินทุนไหลออกใกล้เคียงเงินทุนไหลเข้า จะมีอะไรออกมาดูแลเพิ่มเติมหรือไม่นั้น  ธปท.ยังอยู่ระหว่างเตรียมจะไปหารือร่วมกับตลาดหลักทรัพย์แห่งประเทศไทย